Նաուել Մոլինա

**Նաուել Մոլինա Լուսերո** (, ), արգենտինացի ֆուտբոլիստ, «Ատլետիկո Մադրիդ» ակումբի և Արգենտինայի հավաքականի պաշտպան։ 2022 թվականի աշխարհի չեմպիոն։

## Ակումբային կարիերա
Մոլինան ծնվել է 1998 թվականի ապրիլի 6-ին Էմբալսեում։ Նաուելի նախապապը, պապը և հայրը ֆուտբոլ են խաղացել, և երիտասարդ արգենտինացին գնացել է նրանց հետքերով։ 11 տարեկանում նա տեղափոխվել է Բուենոս Այրես, որպեսզի միանա «Բարսելոնայի» ակադեմիայի մասնաճյուղին։ Այդ ժամանակ նա հանդես էր գալիս աջ վինգերի և կենտրոնական հարձակվողի դիրքերում։ Երկու տարի անց նա տեղափոխվել է «Բոկա Խունիորսի» պատանեկան թիմ։ 2016 թվականին ակումբի  մեծահասակների թիմի մարզիչ Ռոդոլֆո Արուաբարենը 17-ամյա Մոլինային ընդգրկել է երկրի առաջնության հայտացուցակում։ Փետրվարի 18-ին «Սան Մարտին Սան Խուան»-ի դեմ խաղում Նաուելը նշել է նորամուտը արգենտինական Պրիմերայում։ Այդ մրցաշրջանում նա «Բոկայի» կազմում անցկացրել է ևս 7 հանդիպում։ Հաջորդ երկու տարիները ֆուտբոլիստը վարձավճարով անցկացրել է «Դեֆենսա և Խուստիսիա» և «Ռոսարիո Սենտրալ» ակումբներում։ Ներքին և միջազգային մրցաշարերում փորձ ձեռք բերելով՝ Մոլինան վերադարձել է «Բոկա», սակայն ակումբի ղեկավարությունը չի կարողացել համաձայնության գալ նրա հետ պայմանագիրը երկարաձգելու հարցում։ Նաուելը մոտ էր «կապտանռնագույնների» գլխավոր հակառակորդների՝ «Ռիվեր Փլեյթի» ճամբար տեղափոխվելուն, բայց արդյունքում ֆուտբոլիստը տեղափոխվել է իտալական «Ուդինեզե», որտեղ հանդես էին գալիս ևս մի քանի արգենտինացիներ՝ Խուան Մուսոն, Ռոդրիգո Դե Պաուլը, Ռոբերտո Պերեյրան, Իգնասիո Պուսետտոն և Ֆերնանդո Ֆորեստյերին։

Նոր թիմում առաջին մրցաշրջանում Մոլինան անմիջապես չի դարձել մեկնարկային կազմի խաղացող, սակայն փետրվարից սկսած «Ուդինեզեի» գլխավոր մարզիչ Լուկա Գոթին նրան դարձրել է հիմնական աջ լատերալը 3-5-2 սխեմայում։ Այս հատվածում արգենտինացին երկու անգամ աչքի է ընկել («Յուվենտուսի» և «Բենևենտոյի» հետ խաղերում) և կատարել է երեք արդյունավետ փոխանցում։ Նաուելի հաջող ելույթներն աննկատ չեն մնացել նաև հավաքականի մարզչական շտաբում. ամռանը Լիոնել Սկալոնին ֆուտբոլիստին հրավիրել է մասնակցելու Ամերիկայի գավաթի խաղարկությանը։ Հաջորդ մրցաշրջանում Մոլինան էլ ավելի տպավորիչ խաղ է ցուցադրել՝ Սերիա Ա-ի 35 հանդիպումներում խփելով 7 գոլ (լավագույն ցուցանիշը Եվրոպայի թոփ-5 լիգաների պաշտպանների շրջանում) և գրավել եվրոպական ուժեղ ակումբների ուշադրությունը։

2022 թվականի հուլիսին Նաուելը 20 միլիոն եվրոյով տեղափոխվել է «Ատլետիկո Մադրիդ»՝ կնքելով պայմանագիր մինչև 2027 թվականը։

## Միջազգային կարիերա
2017 թվականին Մոլինան Արգենտինայի երիտասարդական հավաքականի կազմում մասնակցել է Էկվադորում կայացած Հարավային Ամերիկայի երիտասարդական առաջնությանը։ Մրցաշարում Նա մասնակցել է Պերուի, Բոլիվիայի, Բրազիլիայի, Էկվադորի, ինչպես նաև երկուական անգամ Վենեսուելայի և Ուրուգվայի հավաքականների դեմ խաղերին։

Արգենտինայի մեծահասակների հավաքականի կազմում Առաջին հանդիպումը Մոլինան անցկացրել է 2021 թվականի հունիսի 4-ին՝ փոխարինելով Խուան Ֆոյտին 2022 թվականի աշխարհի առաջնության ընտրական փուլի խաղում։ Նույն թվականի հունիսին գլխավոր մարզիչ Լիոնել Սկալոնին Մոլինային ընդգրկել է թիմի հայտացուցակում Ամերիկայի գավաթի համար, որն ավարտվել է «ալբիսելեստեի» հաղթանակով։ Ֆուտբոլիստը մասնակցել է խմբային փուլի 3 հանդիպման՝ երկու անգամ ընդգրկվելով մեկնարկային կազմում։ Նաուելն ամբողջությամբ մասնակցել Է Էկվադորի դեմ քառորդ եզրափակիչի հանդիպմանը, իսկ կիսաեզրափակչում անցկացրել է միայն առաջին խաղակեսը՝ ընդմիջմանը տեղը զիջելով Գոնսալո Մոնտիելին։ Եզրափակիչ խաղում, որտեղ արգենտինացիները մրցում էին Բրազիլիայի հավաքականի դեմ, Սկալոնին որոշել է օգտագործել ավելի պաշտպանողական Մոնտիելին, և նա իրեն լավ է դրսևորել՝ փակելով մրցակիցների ավագ Նեյմարին։ Խաղն ավարտվել է 1-0 հաշվով՝ հօգուտ Արգենտինայի։

Աշխարհի առաջնության ընտրության հետագա փուլերում Մոլինան դարձել է հավաքականի հիմնական աջ պաշտպանը։ 2022 թվականի հունիսին նա մասնակցել է Ֆինալիսիմային՝ Իտալիայի դեմ հաղթական խաղում խաղադաշտում անցկացնելով ամբողջ 90 րոպեն։ Մունդիալի որակավորման փուլում Մոլինան խաղացել է 10 անգամ։

2022 թվականի նոյեմբերին Մոլինան հայտնվել է հավաքականի հայտացուցակում՝ մասնակցելու Կատարում կայանալիք աշխարհի առաջնությանը։ Խմբային փուլի առաջին խաղում, որում Արգենտինան սենսացիոն կերպով պարտվել է Սաուդյան Արաբիային 1:2 հաշվով, նա դուրս է եկել մեկնարկային կազմում։ Լեհաստանի դեմ հաջորդ խաղում (2:0) Նաուելը խաղադաշտ է դուրս եկել 63-րդ րոպեին։ Հաջորդ բոլոր հանդիպումները խաղացողը սկսել է հենց սկզբից։ Դեկտեմբերի 9-ին Նիդերլանդների դեմ քառորդ եզրափակիչի խաղում Մալինան բացել է հանդիպման հաշիվը Լիոնել Մեսսիի թափանցող փոխանցումից հետո։ Այդ գնդակն առաջինն էր Նաուելի համար ազգային հավաքականում, իսկ խաղն ավարտվել է արգենտինացիների հաղթանակով՝ 11 մետրանոցներով։ Մոլինան մասնակցել է կիսաեզրափակիչ և եզրափակիչ հանդիպումներին, որոնցում «ալբիսելեստեն» 11 մետրանոցներով հաղթել է Խորվաթիային (3:0) և Ֆրանսիային (3:3, 4:2):) և թիմի հետ դարձել աշխարհի չեմպիոն։

## Ձեռքբերումներ
**«Բոկա Խունիորս»**
* Արգենտինայի չեմպիոն - 2016/17

**Արգենտինայի հավաքական**
* Աշխարհի առաջնություն - 2022
* Ամերիկայի գավաթակիր - 2021
* Ֆինալիսիմայի հաղթող - 2022

## Ելույթների վիճակագրություն
### Ակումբային

### Հավաքականում

## Ծանոթագրություններ

## Արտաքին հղումներ
* Ֆուտբոլիստի էջը «Ուդինեզեի» կայքում

Կատեգորիա:Ատլետիկո Մադրիդի ֆուտբոլիստներ
Կատեգորիա:Արգենտինայի հավաքականի ֆուտբոլիստներ
Կատեգորիա:Արգենտինացի ֆուտբոլիստներ
Կատեգորիա:Բոկա Խունիորսի ֆուտբոլիստներ
Կատեգորիա:Իտալիայի լեգեոներ ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Ուդինեզեի ֆուտբոլիստներ
Կատեգորիա:Ռոսարիո Սենտրալի ֆուտբոլիստներ
Կատեգորիա:Տղամարդկանց ֆուտբոլի պաշտպաններ
Կատեգորիա:Ֆուտբոլի աշխարհի չեմպիոններ